Filmski festival Sundance 2003 (22/1/03) - 2003-01-22
Premda posvećen neovisnoj filmskoj produkciji, Sundance postaje stjecište holivudskih zvijezda
Od prošlog četvrtka, pa do kraja ovog tjedna, u malom gradiću Park City, u saveznoj državi Utah održava se najznačajniji američki filmski festival posvećen ostvarenjima nezavisne filmske produkcije. Tijekom tih desetak dana, u gradiću, u kojemu živi oko 7 i pol tisuća stanovnika, okupi se nekoliko desetaka tisuća posjetitelja, od kojih mnogi dolaze s brojnom pratnjom tjelohranitelja i drugih koji se staraju o njihovoj dobrobiti. Naime, premda je to festival neovisnog filma, prisutnost Hollywooda je ogromna. Ne samo što se velik broj filmova posredno financira sredstvima velikih studija iz Los Angelesa, nego i sve veći broj zvijezda prihvaća uloge u ovim redovito niskobudžetnim filmovima. Primjerice, tu je film «Masked and Anonimous», satirički pogled na dobrotvorni koncert s Jessicom Lange i Bobom Dylanom u glavnm ulogama; zatim «Levity», drama o kažnjeniku na uvjetnoj slobodi s Billyjm Bobom Thorntonom i Kirsten Dunst; Whoopy Goldberg i Danny Glover tumače glavne uloge u filmu «Good Fences», Macaulay Culkin se vraća na veliki ekran ulogom u filmu «Party Monster», a Oliver Stone predstavja svoj dokumentarac o Fidelu Castru, «Comandante». Popis zvijezda time ne završava. Robert Downey Jr. glumi u filmu «The Singing Detective», Katie Holmes u «Pieces of April», Kevin Spacey u «The United States of Leland», a Al Pacino, Tea Leoni i Kim Basinger u «People I Know». Dustin Hoffman pojavljuje se u filmu «Confidence». Kategorija dokumentarnih filmova, uz pogled na Fidela Castra iz perspektive Olivera Stonea, nudi još niz biografskih filmova, u rasponu od legendarnog pjesnika Charlesa Bukowskog i romanopisca Gorea Vidala, pa do portreta slavnog ratnog fotografa Roberta Cape i producenta ploča Toma Downa. Film «The Weather Underground» govori o radikalima iz šezdesetih godina, a «A Decade Under the Influence» sadrži razgovore s utjecajnim filmskim redateljima sedamdesetih godina. U kategoriji «American Showcase» bit će, između ostalih, prikazani redateljski prvijenci glumaca Salme Hayek i Matta Dillona. «The Maldonado Miracle», Salme Hayek, govori o zbivanjima u malom, zamirućem gradu, u kojemu kip Djevice Marije lije krvave suze. Dillonov «City of Ghosts» govori o osuđeniku u bijegu, u Kambodži. U istoj kategoriji prikazuje se i glazbena drama «Laurel Canyon» s Frances McDormand kao producenticom CD albuma koja je, zbog stalnog uživanja marihuane, u sukobu sa svojim uštogljenim sinom, studentom medicine, koga tumači Christian Bale. Tu je i film «Buffalo Soldiers» o američkim vojnicima stacioniranim u mirnodopskoj Njemačkoj, s Edom Harrisom, Scottom Glennom i Joaquinom Phoenixom u glavnim ulogama. Inače, posjetitelji festivala Sundance odlikuju se još jednim rekordom, prilično neobičnim u saveznoj državi Utah u ovo doba godine. Dok prosječni zimski posjetitelj gradića Park City provede u njemu pet dana, od kojih svih pet na obližnjim skijalištima, ljubitelji filma ovdje borave prosječno šest do sedam dana, od kojih samo svaki drugi provede jedan dan na skijalištu!